Alex Betzer har i næsten 20 år været nabo til Klochhuset - en markant, faldefærdig bygning midt i Hobro. Han har været førstehåndsvidne til bygningens store forfald, men føler sig magtesløs. -	Jeg tror, der skal ske en ulykke, hvor nogle falder ned eller kommer til skade, før der kommer gang i sagen, siger Alex Betzer. Bekymrede naboer Alex Betzer har gentagne gange sendt bekymrede klager til kommunen over bygningens dårlige tilstand – og det er han ikke den eneste, der har gjort. Af en aktindsigt, som TV2 Nord har fået, fremgår det, at Mariagerfjord Kommune lavede første tilsyn i bygningen tilbage i 2015. Her gav de bygningsejer Ove Rasmussen besked om at sikre altanerne, og de gjorde ham samtidig også opmærksom på faren for blandt andet nedfaldne mursten. Det fik ham til at sætte et stillads op, og han fortalte Mariagerfjord Kommune, at han gik i gang med en gennemgående renovering af bygningen, som ville tage 24 måneder. -	Der er ikke sket spor, fortæller Alex Betzer. Ingen udsigt til renovering Bygningsejer Ove Rasmussen har ikke haft mulighed for at stille op til et interview med TV2 Nord, men han har besvaret vores spørgsmål om, hvorfor renoveringen ikke er gået i gang, over telefonen. -	Der er kommet mange andre problemer ind. Det er jo ikke altid, at det går, som præsten prædiker, siger han og forklarer, at der ikke er udsigt til en renovering, da bygningen højst sandsynligt skal sælges. Kommunen lagde sagen på is I 2016 vurderer kommunen efter flere tilsyn, at altanerne er så farlige, at de ikke må benyttes. Derfor kræver de, at de skal sikres og går i dialog med bygningsejer Ove Rasmussen. Flere klager og tre år senere må Mariagerfjord Kommune igen på tilsyn. Ifølge aktindsigten i sagen kan Mariagerfjord Kommune ved tilsynet i 2019 konstatere, at bygningen er i endnu ringere tilstand end årene før - og især altanernes tilstand er dårligere. Mariagerfjord Kommune varsler herefter et påbud til Ove Rasmussen, men sætter kort tid efter sagen i bero, da en mulig køber dukker op. -  Hvis man ved, at huset er ved at blive solgt, som det var på det tidspunkt, så har der ikke været noget at gå videre med, for så var bygningen blevet væltet, siger Mogens Jespersen, borgmester i Mariagerfjord Kommune. Bygningen blev ikke solgt i 2019. Og Mariagerfjord Kommune gik ikke videre med påbuddet. Hvis påbuddet var blevet gennemført, ville det have været et påbud om at fjerne altanerne ud mod Jernbanegade på grund af fare for nedstyrtning, at fjerne alle værn på grund af fare for nedstyrtning og samtidig sikre de løse mursten og fuger, da stilladset ikke ville være tilstrækkeligt. - Vi har ikke ladet stå til, men hvis vores tekniske afdeling sidder med en købers ønske om at rive bygningen ned, så er det nok derfor, man ikke har gjort mere, siger Mogens Jespersen og pointerer, at han går videre med sagen på baggrund af oplysningerne fra TV2 Nord. Naboerne har mistet tålmodigheden Alex Betzer undrer sig over, at kommunen ikke har flere muligheder i sagen. - Nu kender jeg ikke loven, men det er forkasteligt, at man ikke kan finde en paragraf et sted i loven og få gjort noget ved det, siger han. Ifølge borgmester Mogens Jespersen har kommunen ikke noget valg. - Vi har forsøgt at gå ind og hjælpe med tilskud til at få den revet ned, men hvis ejeren ikke vil, så er der mange ting, vi ikke kan gøre, siger han. Bygningsejer står inde for sikkerheden Selvom facaden er revnet flere steder, altanerne svejer i vinden, flere altanværn er styrtet ned og lejerne benytter de dårlige altaner, så mener bygningsejer Ove Rasmussen ikke, at han udsætter nogle for fare. I et telefoninterview fortæller han til TV2 Nord, at han kan stå inde for lejernes sikkerhed. Han oplyser også til TV2 Nord, at han siden december har været i dialog med en mulig køber. Men der er ikke underskrevet en købsaftale endnu.

Referat:
Klochhuset i Hobro er i så dårlig stand, at dele af murværket og altaner kan falde ned, og borgere og naboer frygter, at der skal ske en ulykke, før nogen griber ind.